b'\n_START_ARTICLE_\nCardiopteridaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puuvartisia, er\xc3\xa4\xc3\xa4t liaaneja. Kasveihin ker\xc3\xa4\xc3\xa4ntyy alumiinia ja niiss\xc3\xa4 on er\xc3\xa4it\xc3\xa4 v\xc3\xa4lkehtivi\xc3\xa4 yhdisteit\xc3\xa4 (iridoideja). Lehiruodin poikkileikkauksessa n\xc3\xa4kyy rengasmaisia johtoj\xc3\xa4nteit\xc3\xa4. Lehden ilmarakotyypit ovat vaihtelevia. Lavan reuna on tavallisesti ehyt, harvoin hampainen, ja suonitus on yleens\xc3\xa4 sulkasuoninen, harvoin kourasuoninen. Yleens\xc3\xa4 kasvit ovat yksikotisia, joskus kaksikotisia tai sekasopuisia siten, ett\xc3\xa4 yhdess\xc3\xa4 kasviyksil\xc3\xb6ss\xc3\xa4 on sek\xc3\xa4 kaksineuvoisia ett\xc3\xa4 hedekukkia (andromonoeekkisyys). Kukinto on tavallisesti haaraton; haaraisten kukintojen osakukinnot voivat olla viuhkomaisia. Kukinnossa on tavallisesti suojuslehti\xc3\xa4. Verholehdet ovat kasvaneet yhteen tyvest\xc3\xa4\xc3\xa4n, ja heti\xc3\xb6 voi olla yhtynyt teri\xc3\xb6\xc3\xb6n. Kukassa on tavallisesti mesi\xc3\xa4inen. Emilehdet sijaitsevat tiiviin\xc3\xa4 rykelm\xc3\xa4n\xc3\xa4. Vartalo on tavallisesti kapea ja noin siki\xc3\xa4imen mittainen, ja vartaloita voi olla yhdest\xc3\xa4 kolmeen. Joskus vartalo kiinnittyy lateraalisesti. Luotti on tylpp\xc3\xa4 tai pallomainen. Siemenaiheita on tavallisesti enemm\xc3\xa4n kuin yksi, ja niiden syd\xc3\xa4mess\xc3\xa4 eli nukelluksessa on kahden solukerroksen paksuinen laitasolukko. Hedelm\xc3\xa4n poikkileikkauksessa endokarppi eli sein\xc3\xa4m\xc3\xa4n sis\xc3\xa4kerros on C:n muotoinen. Siemenkuori on ohut ja siemenvalkuainen on toisinaan kirjava._NEWLINE_Citronella-suvussa putkiloelementeiss\xc3\xa4 on vain tikapuumaisia perforaatioita. Suvussa Cardiopteris esiintyy nivelikk\xc3\xa4it\xc3\xa4 maitiaisputkia, ja siemenaiheet ovat kalvottomia. Suvun lajit muistuttavat ulkon\xc3\xa4\xc3\xb6lt\xc3\xa4\xc3\xa4n jamsseja (Dioscorea), vaikka eiv\xc3\xa4t tietenk\xc3\xa4\xc3\xa4n ole niille sukua. Gonocaryum-lajeilla on siemeness\xc3\xa4\xc3\xa4n pitk\xc3\xa4 alkio, jossa on lehtim\xc3\xa4iset alkeislehdet.'